Slypskool gaan voort ondanks virus | Netwerk24
Rachelle Greeff, aanbieder van die Afrikaanse prosa-skryfskool in die Breytenbach-sentrum in Wellington, is regs onder op die skerm gedurende Saterdag se Skype-aanbieding van haar studente se maandelikse gespreksessie. Links van haar is Henri Retief, en bo van links is Arrie de Beer en Lynette van Rensburg. Foto: Marianne Vorster-Meyer
Die koronavirus wat Suid-Afrika en groot dele van die wêreld feitlik tot stilstand gedwing het, kon nie die Breytenbach-sentrum in Wellington se Afrikaanse prosa-skryfskool keer nie. Al 13 studente van die skryfskool, wat die vyfde jaar deur die bekroonde Rachelle Greeff aangebied word, het Saterdag via Skype met haar vergader. Die skryfskool, wat die afgelope drie jaar reeds met die ondersteuning van die Jannie Mouton-stigting aangebied word, vind oor tien maande plaas.
Greeff en haar studente het gewoonlik elke eerste Saterdag van die maand 'n gespreksessie in die Breytenbach-sentrum.
Francois Lötter, uitvoerende bestuurder van die sentrum, sê Greeff het ná pres. Cyril Ramaphosa se afkondiging oor die nasionale inperking van 21 dae saam met die studente besluit om in elkeen se inperkingsblyplek digitaal met April se sessie voort te gaan.
Greeff sê dit is 'n eerste en verskeie opsies is oorweeg. Daar is uiteindelik op Skype besluit en hoewel daar hier en daar tegniese haakplekke was, het alles goed en suksesvol afgeloop.
Volgens Lötter word die kursus oor tien maande aangebied om voldoende ontwikkelingstyd te gee aan opkomende skrywers wat ernstig is om hul skryfvaardighede te ontwikkel en publiseerbaar te kry.
"Hoewel Greeff en die studente gereeld per e-pos individuele kontak met mekaar het, bestaan die maandelikse byeenkomste uit praktiese werk- en besprekingsessies.
Van die gepubliseerde skrywers van boeke wat al die skryfskool bygewoon het, sluit in Irna van Zyl, skrywer van verskeie misdaadboeke, Lize Albertyn-du Toit, wat verlede jaar met Die kinders van spookwerwe gedebuteer het, Jean-Pierre de Kock met Die Daggaboer en Willem Krog, wie se roman, Alleen onder die maan, pas verskyn het. 'n Debuutbundel met Afrikaanse kortverhale van nog 'n oudstudent, Brian Fredericks, verskyn vanjaar met die titel Green Eyes.